Na temelju članka 54. stavak 1. Zakona o ustanovama („Narodne novine“ 76/93, 29/97, 47/99, 35/08), članka 43. stavka 1. Zakona o izmjenama i dopunama Zakona o odgoju i obrazovanju u osnovnoj i srednjoj školi („Narodne novine“ 152/14), te članka 54. Statuta Osnovne škole Tužno, Školski odbor Osnovne škole Tužno, uz prethodnu suglasnost Varaždinske županije KLASA:012-03/15-01/24, URBROJ:­­­­­­­­­­2186/1-02/1-15-2 od 04. ožujka 2015.godine, na sjednici održanoj 12. ožujka 2015.godine, donosi :

IZMJENE I DOPUNE STATUTA

OSNOVNE ŠKOLE TUŽNO

**Članak 1.**

U članku 1. Statuta Osnovne škole Tužno brišu se riječi:“izricanje pedagoških mjera“.

**Članak 2.**

Članak 17. mijenja se i glasi:

„(1) Škola radi na temelju školskog kurikuluma i godišnjeg plana i programa rada.

(2) Školski kurikulum donosi se na temelju nacionalnog kurikuluma i nastavnog plana i programa.

(3) Školski kurikulum donosi prema prijedlogu Učiteljskog vijeća i i prethodnog mišljenja vijeća roditelja , Školski odbor najkasnije do 30. rujna tekuće školske godine.

(4) Školski kurikulum obvezno je elektroničkim putem dostaviti Ministarstvu do 5. listopada tekuće godine te objaviti na web stranici Škole u skladu s propisima vezanim uz zaštitu osobnih podataka.

(5) Godišnji plan i program rada Škole, na temelju nastavnog plana i programa i školskog kurikuluma, prema prijedlogu ravnatelja i prethodnom mišljenju Vijeća roditelja, donosi Školski odbor najkasnije do 30. rujna tekuće školske godine.

(6) O prijedlogu Školskog kurikuluma i Godišnjeg plana i programa raspravlja Vijeće roditelja koje je svoje mišljenje dužno dostaviti Školskom odboru najkasnije deset dana prije roka za njihovo donošenje. Ukoliko Vijeće roditelja u roku iz stavka 5. ovog članka ne dostavi prethodno mišljenje, smatra se da na prijedlog školskog kurikuluma i Godišnjeg plana i programa nema primjedbi.

(7) Godišnji plan obvezno je elektroničkim putem dostaviti Ministarstvu do 5. listopada tekuće godine te objaviti na web stranici Škole u skladu s propisima vezanim uz zaštitu osobnih podataka.

(8)Školski kurikulum i godišnji plan i program objavljuju se na mrežnim stranicama škole u skladu s propisima vezanim uz zaštitu osobnih podataka.

**Članak 3.**

Članak 32. mijenja se i glasi:

„Unutarnji rad i poslovanje Škole uređuje se Kućnim redom koji donosi Školski odbor nakon provedene rasprave na Učiteljskom vijeću, Vijeću roditelja i Vijeću učenika.“

**Članak 4.**

Članak 33. mijenja se i glasi:

„Školski odbor nakon provedene rasprave na Učiteljskom vijeću, Vijeću roditelja i Vijeću učenika donosi Etički kodeks neposrednih nositelja odgojno obrazovnih djelatnosti u Školi prema kojemu su dužne postupati sve osobe koje kodeks obvezuje.“

**Članak 5.**

U članku 65. stavak 2. mijenja se i glasi:

„(2)Poziv za sjednicu u pravilu je pisani, a iznimno sjednica Školskog odbora može se sazvati usmeno odnosno telefonskim putem ili elektronskim putem.“

**Članak 6.**

Članak 102. stavku 1. iza riječi:“ Školski odbor“ dodaju se riječi: „najkasnije šezdeset dana (60) prije isteka mandata aktualnog ravnatelja.“

**Članak 7.**

Članak 103. mijena se i glasi:

„(1) Ravnatelj Škole mora ispunjavati sljedeće uvjete:

1) završen studij odgovarajuće vrste za rad na radnom mjestu učitelja, nastavnika ili stručnog suradnika u školskoj ustanovi u kojoj se imenuje za ravnatelja, a koji može biti:

a) sveučilišni diplomski studij ili

b) integrirani preddiplomski i diplomski sveučilišni studij ili

c) specijalistički diplomski stručni studij.

2) izostanak zapreke za zasnivanje radnog odnosa u školskoj ustanovi sukladno odredbama važećeg Zakona o odgoju i obrazovanju u osnovnoj i srednjoj školi

3) najmanje 8 godina staža osiguranja u školskim ili drugim ustanovama u sustavu obrazovanja ili u tijelima državne uprave nadležnim za obrazovanje, od čega najmanje 5 godina na odgojno-obrazovnim poslovima u školskim ustanovama.

(2) Osim osoba koje su završile neki od studija navedenih u stavku 1. podstavku 1. točkama a, b, i c ovoga članka ravnatelj škole može biti i osoba koja je završila stručni četverogodišnji studij za učitelje kojim se stječe 240 ECTS bodova.

(3) Iznimno ravnatelj može biti i osoba koje ne ispunjava uvjete iz stavka 1. podstavka 1. ili stavka 2. ovoga članka ako u trenutku prijave na natječaj za ravnatelja obavlja dužnost ravnatelja u najmanje drugom uzastopnom mandatu, a ispunjavala je uvjete za ravnatelja propisane Zakonom o osnovnom školstvu („Narodne novine“ broj 59/90, 26/93, 27/93, 29/94, 7/96, 59/01, 114/01 i 76/05).

(4) Ravnatelj mora imati i licenciju za rad ravnatelja.“

**Članak 8.**

Članak 107. mijenja se i glasi:

„(1)Vršitelj dužnosti ravnatelja imenuje se u slučajevima propisanim Zakonom o ustanovama te u drugim slučajevima kada ustanova nema ravnatelja.

(2)Za vršitelja dužnosti ravnatelja može biti imenovana osoba koja ispunjava uvjete za učitelja ili stručnog suradnika.

(3)Ako se u natječajnom postupku za ravnatelja ne izvrši izbor zbog uskrate prethodne suglasnosti ministra znanosti, obrazovanja i sporta, osoba kojoj je suglasnost uskraćena ne može biti imenovana za vršitelja dužnosti ravnatelja.

(4)Osoba imenovana za vršitelja dužnosti ravnatelja sklapa sa školskim odborom ugovor o radu na određeno vrijeme za razdoblje u kojem će obavljati poslove vršitelja dužnosti ravnatelja.

(5)Ako osoba imenovana za vršitelja dužnosti ravnatelja ima ugovor o radu na neodređeno vrijeme za poslove učitelja, odnosno stručnog suradnika u školskoj ustanovi u kojoj je zaposlena, na njezin će zahtjev ugovor o radu mirovati za razdoblje u kojem će obavljati poslove vršitelja dužnosti ravnatelja.

(6)Vršitelj dužnosti ima sva prava i obveze ravnatelja.”

**Članak 9.**

U članku 111.a u podstavku 5 riječi: „ opće nesposobnosti za rad“ zamjenjuju se riječima:“ potpunog gubitka radne sposobnosti.“

**Članak 10.**

Članak 113. mijenja se i glasi:

„(1) Škola ima tajnika.

(2) Uvjeti za tajnika Škole su završen:

a) sveučilišni diplomski studij pravne struke ili specijalistički diplomski stručni studij javne uprave,

b) preddiplomski stručni studij upravne struke, ako se na natječaj ne javi osoba iz točke ovoga stavka.“

(3) Tajnik Škole obavlja poslove koje propiše ministar znanosti, obrazovanja i sporta.

(4)Tajnik Škole zasniva radni odnos na temelju natječaja koji se objavljuje na mrežnim stranicama i oglasnoj ploči Hrvatskog zavoda za zapošljavanje te mrežnim stranicama i oglasnoj ploči Škole.“

**Članak 11.**

U članku 115. stavak 1. dodaju se na kraju rečenice riječi:„ te ravnatelj Škole.“

**Članak 12.**

U članku 115. stavak 2. alineja 6. mijena se i glasi:

„- raspravlja o prijedlogu Etičkog kodeksa neposrednih nositelja odgojno – obrazovne djelatnosti i Kućnog reda“

Dosadašnje alineje 6. do 10. postaju alineje 7. do 11.

**Članak 13.**

U članku 116. stavak 1. dodaje se alineja 6. koja glasi:

-zaključuje ocjenu iz vladanja na prijedlog razrednika

**Članak 14.**

Članak 127. mijenja se i glasi:

„(1)Učenik prelazi iz jedne škole u drugu koja ostvaruje isti obrazovni program najkasnije do početka drugog polugodišta.

(2) Na zahtjev učenika, odnosno roditelja odluku o prelasku iz jedne škole u drugu koja provodi isti obrazovni program donosi učiteljsko vijeće, vodeći računa o tome da odluka ne utječe na kvalitetu odgojno-obrazovnog procesa uz poštovanje propisanih pedagoških standarda.

(3) Škola iz koje učenik odlazi izdaje prijepis ocjena i ispisuje učenika u roku od sedam dana od dana primitka obavijesti o upisu učenika u drugu školu.

(4)Iznimno od stavka 1. ovog članka, ako se učenik preseli iz jednog mjesta u drugo, škola koja

ostvaruje isti obrazovni program u drugome mjestu dužna je upisati učenika i nakon kraja prvog polugodišta.

(5)Iznimno od stavka 1. ovoga članka, škola je dužna upisati učenika i nakon kraja prvog polugodišta ako je učeniku izrečena pedagoška mjera preseljenja u drugu školu.“

**Članak 15.**

Članak 134. mijenja se i glasi:

„(1)Učenik ili roditelj koji nije zadovoljan zaključenom ocjenom iz pojedinog nastavnog predmeta ima pravo u roku od dva (2) dana od završetka nastavne godine podnijeti zahtjev Učiteljskom vijeću radi polaganja ispita pred povjerenstvom.

(2)Polaganje ispita iz stavka 1. ovoga članka provodi se u roku od dva (2) dana od dana podnošenja zahtjeva.“

**Članak 16.**

Članak 135. mijenja se i glasi:

„(1) Povjerenstvo iz članka 134. stavka1. čine tri (3) člana koje određuje Učiteljsko vijeće.

(2) Ako Povjerenstvo na ispitu utvrdi prolaznu ocjenu ta ocjena je konačna.

(3)Ako Povjerenstvo utvrdi učeniku ocjenu nedovoljan (1), a učenik ima zaključenu ocjenu nedovoljan (1) iz najviše dvaju nastavnih predmeta, upućuje ga se na dopunski rad iz članka 136. ovoga statuta.

(4) Učenik ili roditelj koji nije zadovoljan ocjenom iz vladanja može u roku od dva dana podnijeti zahtjev učiteljskom vijeću radi preispitivanja ocjene. Odluka o ocjeni iz vladanja učiteljskog vijeća je konačna.“

**Članak 17.**

Članak 136. mijenja se i glasi:

„(1)Za učenika koji na kraju nastavne godine ima ocjenu nedovoljan (1) iz najviše dva nastavna predmeta, Škola je dužna organizirati pomoć u učenju i nadoknađivanju znanja kroz dopunski rad koji je učenik dužan pohađati.

(2)Dopunski rad iz stavka 1. ovoga članka utvrđuje Učiteljsko vijeće po nastavnim predmetima.

(3)Dopunski rad ne može trajati kraće od 10 i dulje od 25 sati po nastavnom predmetu.

(4)Ako učenik tijekom dopunskog rada ostvari očekivane ishode učitelj mu zaključuje prolaznu ocjenu. S ocjenom ili potrebom upućivanja na popravni ispit učitelj je dužan upoznati učenika na zadnjem satu dopunskog rada.

(5) U viši razred može prijeći učenik od prvog do trećeg razreda osnovne škole koji je nakon dopunskog rada iz jednog nastavnog predmeta ocijenjen ocjenom nedovoljan (1).

(6)Ako se učeniku od četvrtog do osmog razreda nakon dopunskog rada ne zaključi prolazna ocjena, upućuje ga se na popravni ispit koji se održava krajem školske godine, a najkasnije do 25. kolovoza tekuće školske godine.“

**Članak 18.**

U Članku 137. stavak 3. mijenja se i glasi:

„(3)Popravni ispit polaže se pred ispitnim povjerenstvom koje imenuje ravnatelj, a ocjena

povjerenstva je konačna.“

**Članak 19.**

Članak 138. mijenja se i glasi:

„ Učiteljsko vijeće određuje termine popravnih ispita krajem školske godine, a najkasnije do 25. kolovoza tekuće školske godine i objavljuje ih na mrežnim stranicama i oglasnoj ploči Škole.“

**Članak 20.**

Članak 143. mijenja se i glasi:

„(1)Učenici koji na kraju nastavne godine imaju ocjenu nedovoljan iz tri (3) ili više nastavnih predmeta, upućuju se na ponavljanje razreda.“

(2)Učeniku koji uspješno završi dopunski rad odnosno položi popravni ispit, ocjena se upisuje u svjedodžbu.“

**Članak 21.**

U članku 181. alineja 9. mijenja se i glasi:

„- raspravlja o prijedlogu Etičkog kodeksa neposrednih nositelja odgojno – obrazovne djelatnosti i Kućnog reda“

Dosadašnja alineja 9. postaje alineja 10.

**Članak 22.**

U članku 184. stavak 3. riječi:“nastavne godine“ zamjenjuju se riječima:“svakog polugodišta“

**Članak 23.**

U članku 184. dodaju se stavci 4. i 5. koji glase:

„(4) Škola usmeno ili pisano izvješćuje roditelje odnosno skrbnike o uspjehu i vladanju učenika

tijekom školske godine.

(5) Na kraju školske godine učenici dobivaju svjedodžbu o postignutom uspjehu.“

**Članak 24.**

U Članku 193. stavak 1. alineja 8. mijenja se i glasi:

„- u svezi Etičkog kodeksa neposrednih nositelja odgojno –obrazovne djelatnosti i Kućnog reda“

Dosadašnje alineja 8. i 9. postaju 9. i 10.

**Članak 25.**

Članak 211a. mijenja se i glasi:

„Odredbe iz članka 103. stavak 4. ovog statuta primjenjuje se od 1. siječnja 2017. godine.“

**Članak 26.**

Do stupanja na snagu pravilnika ministra znanosti, obrazovanja i sporta kojim se

propisuju kriteriji za izricanje pedagoških mjera, škola će izricati pedagoške mjere sukladno

odredbama članaka 159. – 176. Nakon stupanja na snagu takvog pravilnika, odredbe iz članaka

159.-176. ovog Statuta stavljaju se van snage.

**Članak 27.**

Izmjene i dopune Statuta stupaju na snagu osmog dana od objave na oglasnoj ploči Škole.

Predsjednik Školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_

Branko Hosni

Ravnateljica

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jasna Brdar

Izmjene i dopune Statuta objavljene su na oglasnoj ploči Škole dana 12. 03. 2015.

KLASA: : 012-03/15-01/1

URBROJ: 2186-138-01-15-6

Tužno, 12. ožujak 2015.